มองหาของกินพื้นถิ่นอีสาน ต้องที่ตลาดสดบายพาสเทศบาลนครสกลนคร
ใครที่กำลังคิดจะทำอาหารแบบบ้านๆ พื้นถิ่นอีสาน ในช่วงวันหยุดที่ครอบครัวมารวมตัวกันอย่างเทศกาลสงกรานต์ ต้องไม่พลาดที่จะไปเลือกซื้อที่ตลาดสดบายพาสเทศบาลนครสกลนคร ที่นี่มีผักสด สินค้าตามฤดูกาลหลากหลายมาให้เลือกสรร บรรยากาศในการจับจ่ายซื้อสินค้า ที่บริเวณตลาดสดบายพาส เทศบาลนครสกลนคร กำลังคึกคักทีเดียว ซึ่งในช่วงวันหยุดยาวแบบนี้ หลายครอบครัวต่างพากันมาเดินจับจ่ายเลือกซื้อของสด ผักสด อาหารป่า อาหารพื้นบ้านตามฤดูกาล เพื่อนำไปประกอบอาหารรับประทานกันในครอบครัว โดยปกติแล้วที่ตลาดสดบายพาส เทศบาลนครสกลนครแห่งนี้ จะเริ่มคึกคักกันตั้งแต่บ่ายสองถึงสี่โมงเย็น แต่สำหรับช่วงวันหยุดยาวแบบนี้ ประมาณเที่ยงก็เริ่มมีหลายครอบครัว ทยอยพากันมาเลือกซื้อสินค้ากันแล้ว ไม่ว่าจะเป็นเนื้อหมู เนื้อไก่ เนื้อวัว ปลาสด อาหารทะเล ที่โดดเด่นของตลาดแห่งนี้ อาหารชั้นสูง อย่างพวกแมลงต่างๆ เช่นที่เห็นอยู่นี้คนอีสาน จะเรียก แมงแคง เป็นแมลงที่นิยมทานทั้งดิบและนำไปปรุงเป็นอาหารสุก จะตำเป็นน้ำพริก ทำเป็นห่อหมก หรือคั่ว ก็อร่อยไม่แพ้กัน นอกจากนี้ ยังมีไข่มดแดง ไข่จั๊กจั่น เรียกว่าครบเครื่อง ราคาตั้งแต่กองละ 80-100 บาท หรือจะเป็นผักพื้นบ้าน อย่างหน่อไม้ ผักหวาน เห็ดนานาชนิด ดอกกระเจียว ขี้เหล็ก ก็มีให้เลือกซื้ออย่างจุใจ แถมไม่ต้องยุ่งยากในการปลอกเปลือก แค่นำไปล้าง ก็ประกอบอาหารได้แล้ว ลูกค้าที่มาเดินตลาดสดแห่งนี้ จะมีทั้งชาวจังหวัดสกลนครและต่างจังหวัด ที่ได้ยินกันมาปากต่อปาก ก็จะเดินทางมาจับจ่ายเลือกซื้ออาหารไปปรุงรับประทาน นับว่าเป็นตลาดขนาดใหญ่แห่งหนึ่งของภาคอีสานเลยก็ว่าได้ ตลาดสดบายพาส เทศบาลนครสกลนคร อยู่ก่อนถึงทางเข้าตัวเมืองสกลนคร บริเวณสี่แยกบายพาสที่จะไปอำเภอนาแก จังหวัดนครพนม ที่จอดรถกว้างขวางและด้วยสถานการณ์การแพร่ระบาดของโรคโควิด-19 ที่ตลาดแห่งนี้ จะกำหนดทางเข้า-ออก ไว้ชัดเจน เพื่อป้องกันความแออัด หากใครชื่นชอบอาหารป่า อาหารพื้นบ้าน ผักสดตามฤดูกาล ต้องแวะที่นี่ รับรองไม่ผิดหวัง จารุวัฒน์ ราชัย ถ่ายภาพ ชนกพร โพธิสาร สำนักงานประชาสัมพันธ์จังหวัดสกลนคร รายงาน